Sjúrður Skaale (JF), 2023-11-09:
Tak for det, og tak for en fin redegørelse.
Den er jo, som alle siger, meget fin.
Jeg synes også, Danmark generelt står det rigtige sted udenrigspolitisk.
Jeg skal holde mig til én pointe.
Der står i strategien, at Danmark skal bygge sin udenrigspolitik på sammenhold i NATO og EU; disse aktører skal styrkes på den globale scene.
Vi er vidne til store demografiske og økonomiske forandringer, der rykker ved de relative magtforhold.
Hvis vi skal passe på Danmark, har vi brug for flere partnere og venner i fremtiden, ikke færre.
Vi skal realisere vores kritiske afhængigheder for at mindske vores udenrigs- og sikkerhedspolitiske sårbarheder.
Vi skal reducere vores uheldige afhængigheder.
Der står, at Danmark skal arbejde for, at EU bidrager til at bekæmpe protektionisme og styrke lige konkurrencevilkår globalt.
Alt det er fra strategien, og det peger alt sammen imod en ting, som jeg har tænkt mange gange, nemlig at Færøerne bør få en bedre handelsaftale med EU.
Den protektionisme, som der tales om, er den, vi er oppe imod.
Færøerne har i årtier forsøgt at få en bedre handelsaftale med EU, men det virker, som om strategien og den økonomiske tanke i EU er, at man skal holde Færøerne ud i strakt arm.
Man vil gerne have råvarerne, og så kan værdierne af råvarerne skabes inden for EU's toldmure.
Det er der, de store værdier skabes af råvarer.
Det er en af forklaringerne på, at Færøerne er blevet meget afhængige af Rusland.
Som det også påpeges i strategien, hænger det sammen med sikkerhedspolitik, forsvarspolitik, handelspolitik og økonomiske relationer.
Det hænger alt sammen sammen.
Jeg påviste forleden dag noget med et citat fra bogen »Troldmanden fra Kreml«, hvor en af systemets mænd forklarer for hovedpersonen: Du skal vide, at selv om du ikke har noget med magten at gøre, så har magten altid noget med dig at gøre.
Sådan er det i et diktatur.
Big Brother har en plan med alting.
Der er ingen tvivl om, at Rusland har en plan om at gøre Færøerne så økonomisk afhængige af Rusland som muligt.
For det giver politisk indflydelse.
Det sagde ambassadøren i København fuldstændig klart tilbage i august.
Her lod han det færøske folk vide, at jo tættere et land kommer på NATO, jo værre bliver det for relationerne til Rusland.
Der kommer en NATO-radar op på Færøerne om kort tid.
Der har ikke været nogen militære installationer i mange, mange år.
Der har været NATO-øvelser nord for Færøerne, hvor færøske skibe har deltaget.
Man har fordømt invasionen af Ukraine, og man har stillet sig helt klart på NATO's side, og til det siger ambassadøren: Jamen det kommer til at få konsekvenser økonomisk.
Man har så lukket havnene for alle de russiske skibe, som ikke er en del af fiskeriaftalen.
Det kommer til at få konsekvenser.
Så for nogle få uger siden sagde de russiske myndigheder selv, at de kommer til at standse al import fra Færøerne – al import.
Den har været meget høj, sådan cirka 1 mia. kr. det sidste år.
Hidtil i år har det kun været 0,5 mia. kr., men før det var det 1 mia. kr.
Det svarer til 120 mia. kr. efter danske forhold.
Sådan bruger man den økonomiske relation til at omfavne Færøerne politisk, altså til at presse Færøerne politisk.
Derfor burde man i EU også tænke på samme måde og have samme strategiske tankegang.
Det er en god idé at have nære handelspolitiske forhold til Færøerne, fordi det også har strategiske, udenrigspolitiske og sikkerhedspolitiske konsekvenser og implikationer.
Derfor skal min anmodning og indtrængende bøn til regeringen være – jeg ved, at den støtter vores bestræbelser på at få en bedre aftale – at den forklarer i Bruxelles, at det har og kan få en alvorlig sikkerhedspolitisk konsekvens, hvis Færøerne bliver mere og mere afhængige af Rusland økonomisk.
Det er jo ikke forbudt at eksportere.
Man kan ikke ved lov sige, at det skal vi ikke gøre, for madvarer er ikke omfattet af de sanktioner, som Færøerne tilsluttede sig.
Så man kan ikke ved lov sige, at det er sådan.
At bruge pisken er en forkert strategi.
Guleroden rækker.